text: Strid om grænsekontrol
  26 marts 2011 kl. 10.01
  Både modstandere og tilhængere af grænsekontrollen troppede lørdag op på grænsen for at markere 10-årsdagen for grænsekontrollens ophævelse.
  På den ene side af grænsekrigen står Dansk Folkeparti, som gennem alle årene har agiteret for, at den permanente grænsekontrol skal indføres.
  Lørdag vil partiet "markere et stærkt ønske om, at nu må det være slut med den drypvise afgivelse af dansk selvbestemmelse."
  Alle partiets spidser er med, og der vil blive serveret dansk fadøl, pølser og dansk underholdning.
  
  Tyske unge jubler
  Mens Dansk Folkeparti græder, så jubler det tyske mindretals ungdomsparti i Danmark,  "junge SPitzen":
  - Mens andre demonstrerer mod grænseåbningen, vil vi fejre, at Schengen har bidraget til et mere åbent Europa, siger Rasmus Jessen, formand for junge SPitzen.
  Junge SPitzen vil lørdag lave en kopi af programmet for 10 år siden, da grænsekontrollen forsvandt, blandt andet med musik og sang ved grænseovergangen i Sæd - omkring samme tidspunkt, hvor Dansk Folkeparti er til stede.
  